《谢公定以所藏文与可诗示其孙骥有诗次韵》
宋代·苏过

骨冷能诗庾开府，妙句天成醉翁许。醉翁已作神清游，伯牙绝弦空千古。

谢翁家无甔石储，独富牙签收茧楮。诗豪遗墨宛在世，不与□□俱化土。

后生无复见老师，句法凛然犹可度。幼孙风流自一种，疑是江东王谢伍。

君不见西京柱下太史公，留滞周南叹无补。传家有子能续业，执手潸然只虚语。

子孙他日继文翁，太史家风尔乎取。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。